Tunelul Iubirii, străjuit de prunii japonezi, la Timișoara. Turiștii se înghesuie să admire pomii înfloriți mai devreme
La fel ca celebrii cireși japonezi din Tokio, care au înflorit mai devreme cu o lună, și arborii ornamentali din Timișoara au revenit la viață mai repede decât în mod normal.
Explozia de culoare a atras o mulțime de localnici și turiști, care s-au străduit să surprindă cadrul perfect. Iar cuplurile și-au făcut declarații de iubire sub crengile înflorite.
O mulțime de localnici și turiști, negreșit cu un telefon în mână, iar unii chiar cu fotograf personal, au încercat să caute un loc în care să surprindă prunii japonezi plini de flori trandafirii.
"E locul meu favorit de aici, și încerc să mă aleg la copaci, la flori, e complicat cu aglomerația, e foarte aglomerat" spune Alexia.
Patru tineri sunt din Australia. Nu stau mult în Timișoara, dar au ținut neapărat să viziteze parcul din spatele Catedralei Mitropolitane din Timișoara.
Alex și Bronte: "Este foarte frumos și relaxant. Chiar se simte ca o primăvară japoneză."
Andreea și Phoebe: "Este minunat aici, îmi aduce aminte de Japonia."
Aleea străjuită de prunii japonezi a fost supranumită Tunelul Iubirii, deoarece ramurile arborilor se întrepătrund și parcă formează o cupolă.
"E un loc frumos, romantic. Am văzut și unele cereri din căsătorie aici" spune alt vizitator.
Anul acesta, prunii japonezi au înflorit cu aproape două săptămâni mai devreme decât în mod normal. Urmează cireșii din grădina japoneză a Capitalei, alt loc vânat de iubitorii de fotografii romantice.